Ħbieb tal-isem Kull ħabib jgħid: "Jien ukoll ħabibek," imma hemm ħbieb tal-isem biss. Mhux għali għall-mewt meta sieħbek jew ħabibek idur kontrik? Ja ħsieb ħażin, għalfejn inħlaqt? Biex tiksi l-art bil-qerq? Hemm ħabib li jifraħ bil-ferħ ta' sieħbu, imma fi żmien l-għawġ idur kontrih. Hemm sieħeb li għal żaqqu jbati ma' ħabibu, imma quddiem l-għadu jaqbad it-tarka. Ara li moħħok ma jinsiex 'il ħabibek; u tonqosx li tiftakar fih meta int fil-ġid. Min jagħti parir Kull kunsillier ifaħħar il-parir tiegħu; imma hawn min jagħti parir għall-interess tiegħu nnifsu. Ħares ruħek minn min jagħtik parir, u l-ewwel kun af xi jrid - għax hu wkoll jaħseb għal rasu - li ma jmurx itella' x-xorti kontrik, u jgħidlek: "Qiegħed fit-triq it-tajba," biex imbagħad iwarrab in-naħa l-oħra jistenna x'se jsir minnek. Tiħux parir mingħand min iħarislek minn taħt il-għajn, u żomm mistur il-pjan tiegħek minn dawk li jgħiru għalik. Tiħux parir mingħand mara dwar waħda li għandha għaliha, jew mingħand beżżiegħi dwar it-taqbid, mingħand bejjiegħ dwar ix-xiri, jew mingħand xerrej dwar il-bejgħ, mingħand l-ingrat dwar radd il-ħajr, jew mingħand il-kiefer dwar xi għemil ta' ħniena, mingħand l-għażżien dwar xi biċċa xogħol, jew mingħand ħaddiem mikri għal sena dwar it-tmiem ta' xogħlu, mingħand qaddej bla ħeġġa dwar xi biċċa xogħol kbira; toqgħodx fuq dawn għal xi parir. Imma ibqa' l-ħin kollu ma' bniedem twajjeb, li int taf li jħares il-kmandamenti; li jħoss bħalma tħoss int, u jekk titfixkel jagħli għalik. Oqgħod fuq li tgħidlek qalbek, għax fuq ħadd ma tista' toqgħod aħjar minnha, għax xi drabi l-bniedem qalbu teħbru aħjar minn seba' għassiesa fuq torri fl-għoli. U barra minn dan itlob lill-Għoli, li jmexxik dritt fi triq is-sewwa. L-għerf veru u l-għerf falz Ir-raġuni hi l-bidu ta' kull għemil, u l-ħsieb jiġi qabel kulma tagħmel. Bħala sinjal ta' bidla fil-qalb erba' ishma jidhru: it-tajjeb u l-ħażin, il-ħajja u l-mewt, u dak li jaħkem dejjem fuqhom hu l-ilsien. Hemm bniedem moħħu jilħaqlu li jgħallem lil ħafna, imma għalih innifsu ma jiswa xejn. Hemm min, għalkemm jinqala' biex jitkellem, ma jaħmluhx; u jisfa' nieqes minn kull ikel, ma ngħatatx lilu l-grazzja mill-Mulej, għax hu nieqes minn kull għerf. Hemm min hu għaref għalih innifsu, u l-frott ta' għerfu f'fommu biss. Bniedem għaref jgħallem lill-poplu tiegħu stess, u l-frott ta' għerfu ta' min joqgħod fuqu. Bniedem għaref jimtela bit-tifħir, u jsejħulu hieni dawk kollha li jarawh. Il-ħajja ta' bniedem titkejjel bl-għadd ta' jiemu, imma jiem Iżrael ma jingħaddux. Min hu għaref jikseb il-fiduċja tal-poplu tiegħu, u ismu jibqa' ħaj għal dejjem. Il-qjies Ibni, tul ħajtek qiegħed ruħek fil-prova, u ara x'inhu ħażin għaliha u tagħtihulhiex; għax mhux kollox jgħodd għal kulħadd, u mhux kulħadd kollox jogħġbu. Tkunx wieħed li ma xxebbgħek l-ebda ħaġa bnina, u tingħatax għall-ikel żejjed, għax l-ikel żejjed iġib il-mard, u l-kilba għall-ikel twassal għad-dardir. Ħafna mietu għax ma kilux bil-qjies; imma min joqgħod attent itawwal ħajtu.